text: Frivillige har gjort stor indsats for at afværge stormfloden
  05 januar 2017 kl. 07.28
  En stor indsats af de professionelle beredskabsfolk har forhindret de helt store skader som følge af stormfloden - men mange frivillige har også ydet en stor indsats. I Haderslev hjalp 130 efterskole-elever med at fordele sandsække.
  Et af de steder, hvor frygten for oversvømmelser har været størst, er ved Kelstrup Strand ved Haderslev. Her bad Haderslev Kommune i løbet af onsdagen frivillige om hjælp til at fylde sandsække og lægge dem ud ved sommerhusene.
  Blandt de frivillige var 130 elever fra Vojens Gymnastik- og Idrætsefterskole. Og de unge frivillige får store roser for deres indsats.
  Borgmester H.P. Geil, (V), Haderslev: "Det er dejligt, at frivillige møder op og hjælper os."
  - Det er dejligt, at frivillige møder op og hjælper os. De unge fra Vojens Gymnastik- og Idrætsefterskole gjorde en stor indsats - og jeg siger tak til alle, der hjalp os, siger Haderslevs borgmester H.P. Geil, (V), til TV SYD.
  På Kelstrup Strand blev 25.000 sække fyldt med sand og siden delt ud til bl.a. sommerhusejere, der ville sikre sig mod oversvømmelse.
  